Forradalom (Emőd Tamás)
Az éjjel két kis ifjú rügy Budán
kipattant egy vén vadgesztenyefán.

Pötty jakobinus sapkáik alól
hallgatták, ott kint mi az, ami szól?

Kint vad havat kavart még Szél Hava
és felcsilingelt egyikük szava:

„Hallotta kérem? Szó köztünk legyen,
valami készül a János-hegyen.

Azt suttogják: az ég fent kiderült,
a Tavasz Konventje már összeült.

Jön a Zöld Terror, indul lefelé,
vonul a Hegypárt a város felé.

Mindenütt zúgás, zajgás, zsendülés:
kérem, mi lesz itt! ez nyilt zendülés!

Zászlók libegnek, lombok, violák
dalolva jönnek a dombokon át.

Szaktárs! polgártárs! elvtárs! tovaris!
meglátja győzünk, győztünk tavaly is!

Halál a Télre!… Pusztuljon a Gaz!
Napot a Népnek!… Éljen a Tavasz!’

versek